Komfyren stod for 106 utrykninger i Innlandet i 2020

Brann- og redningsvesenet i Innlandet rykket i 2020 ut til 106 branner og branntilløp på komfyren. I hovedsak tørrkokinger. En komfyrvakt kan løse problemet og bidra til å redde liv og verdier.

– Mange sitter nok på en historie om da det holdt på å gå skikkelig galt på kjøkkenet. Enten om da det ringte på døren, eller da babyen begynte å skrike på soverommet. Litt uoppmerksomhet er alt som skal til. Det kan fort gå fra matos til farlige branngasser, og i verste fall kan det oppstå brann, sier brannsjef Sturla Bråten i Lunner- Gran brann og redning.

En stor andel eldre mangler komfyrvakt i Lunner og Gran
Det er krav til komfyrvakt i alle nye boliger og hvis det legges opp ny kurs til komfyren. De samme reglene gjelder for fritidsboliger. I Lunner og Gran erfarer vi at bl.a. flere eldre ikke har komfyrvakt. En stor andel bor  i eldre hus. En undersøkelse gjennomført i 2019 viste at 60 % av de som har hjemmetjenester i Lunner og Gran, ikke hadde installert komfyrvakt. Undersøkelsen ble utført av hjemmetjenestene i forbindelse med prosjektet et «Trygt hjem for alle» i Lunner og Gran kommuner, et samarbeid om brannverntiltak for hjemmeboende sårbare grupper. Derfor har vi i samarbeid med hjemmetjenestene gitt ut informasjon om viktigheten av å ha komfyrvakt og fungerende brannsikkerhetsutstyr, inngått samarbeid med Frivilligsentralene og Hadeland Demensforening.  Kun flaks har forhindret dødsbranner her i bygda, mener brannsjef Sturla Bråten. Gjennom informasjon og samarbeid med flere aktører håper vi at bevisstheten omkring forebygging av brann øker.  Komfyrvakter får du kjøpt hos elektronikkbutikker, kjøkkenbutikker og i nettbutikker. 

– De fleste komfyrbranner skyldes uoppmerksomhet og ikke tekniske feil ved produktet. Ingen tar skade av å vente litt på at du skrur av ovnen, men mange kan ta skade dersom du glemmer det, sier leder for forebyggende Rune Kyllenstjerna i brannvesenet. 

Slik fungerer komfyrvakten
Komfyrvakten består av en sensor og en strømbryter og er enkel å installere. Sensoren overvåker kokeplatene. Hvis sensoren oppdager fare for brann, utsløser den en alarm. Om ingen reagerer på denne, gir sensoren beskjed til en bryter om å kutte strømmen til komfyren.

– Hold oppsikt under matlaging og skru av eller demp varmen hvis du blir avbrutt. Det er også viktig å rengjøre ventilator jevnlig og passe på at det ikke ligger brennbare ting for nær koketoppen, sier Bråten.

Komfyrvaktkampanjen 
Onsdag 10. februar arrangeres en nasjonal komfyrvaktkampanje for å få økt oppmerksomhet om de mange komfyrbrannene. Under kampanjen vil brann- og redningsvesenet og det lokale eltilsyn ha lokale aktiviteter over hele landet. Som del av kampanjen vil det bli delt ut 250 komfyrvakter til noen som trenger det rundt om i landet.

Komfyrvaktkampanjen er en del av «Alt vi kan mot brann», som er en nasjonal satsing på brannforebyggende arbeid målrettet mot risikoutsatte grupper. Bak «Alt vi kan mot brann» står DSB, Norsk brannvernforening, Finans Norge, Norsk brannbefals landsforbund, Feiermesterens landsforening, Nelfo, Branninformasjonsforum, det lokale eltilsyn og sakkyndige selskap.

Les mer om komfyrvakt på sikkerhverdag.no.

Kontaktpersoner lokalt:
Sturla Bråten, brannsjef tlf. 90 08 16 67


